## Servicis Socials treballa en un pla de xoc per a agilitzar les resolucions de reconeixement de la discapacitat

*** La directora general de Persones amb Discapacitat ha destacat l’augment significatiu en el nombre de sol·licituds rebudes, amb més de 5.000 peticions mensuals
* Ha recalcat que “l’objectiu primordial d’esta Conselleria és la reducció de les llistes d’espera”**

La directora general de Persones amb Discapacitat, Bárbara Congost, ha manifestat sobre la situació actual de les llistes de discapacitat que “cal recordar que es partix d’una xifra preocupant heretada des de juliol de 2023 pel Botànic amb més de 35.000 sol·licitants”.

Al seu torn, Bárbara Congost ha posat de manifest l’augment notable en el nombre de sol·licituds i revisions rebudes, que ascendixen a més de 5.000 peticions mensuals.

No obstant això, “a pesar de l’augment del nombre de sol·licituds, amb les accions desenrotllades per la Direcció General de Persones amb Discapacitat s’ha aconseguit augmentar el nombre de peticions resoltes cada mes, concretament este mes de juliol s’han resolt de 1.068 sol·licituds més que en 2023”.

Així mateix, la directora general ha declarat que a l’augment de les llistes d’espera, “a més de produir-se pel notable creixement de peticions registrades enguany i per arrossegar la xifra de més de 35.000 sol·licitants heretada del Botànic el juliol de 2023, s’ha unit la posada en marxa d’un nou sistema de registre aplicatiu, Baredi, que va introduir el Govern central amb el Reial decret 888/22”.

Malgrat la situació actual de les llistes d’espera, cal assenyalar també que, segons dades elaborades pel CERMI, la Comunitat Valenciana és una de les comunitats que registra menys temps d’espera (10 mesos) per a emetre les sol·licituds, temps molt inferior al d’altres comunitats del territori espanyol, com poden ser Extremadura o Canàries.

Congost ha recalcat que “continua sent un objectiu primordial per a esta Conselleria”, a través de la Direcció General de Persones amb Discapacitat, reduir les llistes d’espera en el procés per al reconeixement de la discapacitat.

Finalment, la directora general ha comentat que es treballa en este pla de xoc en diferents punts com la millora en els aspectes tecnològics i la coordinació amb la Conselleria de Sanitat per a agilitzar el procés de valoració de les resolucions.

Fecha: 27/08/2024